《送王兼善之任黔南锦屏县任二首 其一》
清代·戴亨

人生不相知，百年徒聚首。声气偶一投，万里如左右。

往昔少壮时，慷慨慕良友。献策来京门，疏狂纵杯酒。

酒酣诗亦成，往往在人口。流传感君听，谓我才八斗。

抚躬虽自惭，思君愿携手。客路每多歧，未免牛马走。

蹉跎出雄关，遂令此情负。嗣复各一天，宦途岂能偶。

知己会良难，神交实已久。去秋一邂逅，既见还疑否。

相对如梦中，相怜惜老丑。所幸身尚存，相期各不朽。

岂谓事多违，离别随其后。相送发长吁，寸心诚何有。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。